Budyscy serbscy katolscy wuměnkarjo wuhotowachu sej poslednje lětuše měsačne zarjadowanje k nabožno-narodnej tematice jako adwentničku we wupyšenej wosadnej rumnosći na Róžowej. Při słódnym wosušku a dalšim hodownym pječwje slědowaše pisany program z poskitkami ze swójskich rjadow wotpowědnje adwentnemu časej. Zhromadnje spěwachu přitomni mjez druhim woblubowane serbske kěrluše a ludowe pěsnje. Basnje recitowaštej Wórša Šołćic a Ludmila Nawka. Ze zběrki powědančkow LND čitaštaj Jurij Nuk a Trudla Krancowa přikładaj. Běštej to po wobsahu kaž tež po rěči přewšo skutkownej a realistiskej hodownej powědančce, wosobinskej dožiwjeni serbskeju prócowarjow a literatow Jurja Wjele „Serbski wječork w Poršicach“ (1910) a Pawoła Grojlicha „Ježíšek pro Pavla“ (1943, Bože dźěćo za Pawoła).
szl_Latn